text: Naboer til kampfly inviteret til endnu et borgermøde
  01 marts 2018 kl. 12.20
  I aften inviterer Forsvarsministeriet til borgermøde om de nye F-35-kampfly i Vojenshallerne. 
  De omdiskuterede F-35-kampfly er i dag på dagsordenen i Vojenshallerne.
  Forsvarsministeriets Material- og Indkøbsstyrelse inviterer klokken 19.00 torsdag aften til stort borgermøde i den sønderjyske by.
  På mødet vil ministeriet orientere om status på de foreløbige støjberegninger.
  Tilbage i december 2017 besluttede forsvarsministeren at iværksætte yderligere støjberegninger af de kommende F-35-kampfly.
  Beslutningen kom, efter at knap 500 borgere gav udtryk for deres frustrationer til informationsmøde om de nye F-35-fly på Flyvestation Skydstrup. Det skriver Haderslev Kommune på kommunens hjemmeside. 
  De nye F-35-kampfly støjer betydeligt mere end de nuværende F-16-kampfly, og det kan gå ud over de nærmeste naboer, hvis ejendomme risikerer at miste væsentlig værdi. Nogle af naboerne kan risikere at blive tvangsflyttet.
  Der er indkøbt 27 F-35-fly, der efter planen bliver leveret løbende over fem år fra 2021.
  
  